Urmareste Modifică dimensiunea fontului: Play

Bucureşti, 5 dec /Agerpres/ - Bugetul Ministerului Apărării Naţionale (MApN) va fi în anul 2016 de 11,23 miliarde lei, cu 51,65% mai mare faţă de anul 2015, când au fost alocaţi 7,4 miliarde lei, se arată în proiectul de buget publicat pe site-ul Ministerului Finanţelor Publice (MFP).



Potrivit proiectului, în anul 2016, la MApN sunt prevăzute cheltuieli curente în valoare de 8,04 miliarde de lei, în creştere cu 38,38% faţă de execuţia preliminată pentru 2015, din care 3,56 miliarde de lei pentru cheltuieli de personal (în scădere cu 2,37% faţă 2015) şi 1,06 miliarde lei pentru bunuri şi servicii, în scădere cu 21,74% comparativ cu anul acesta.



În acelaşi timp, cheltuielile cu asistenţa socială se vor ridica, anul viitor, la 2,8 miliarde de lei (din care 2,76 miliarde lei reprezintă asigurări sociale), în creştere cu 3.197% faţă de 2015, în timp ce cheltuielile de capital vor fi de 3,19 miliarde lei, în creştere cu 99,98%.



La capitolul Apărare, sunt alocaţi 7,64 miliarde lei, din care 2,64 miliarde lei pentru Forţele Terestre, 2,24 miliarde lei pentru Forţe Aeriene, 911 milioane lei pentru Forţele Navale, 631 milioane lei pentru Sprijin Logistic.



Principala sursă de finanţare pentru MApN este bugetul de stat, cu o pondere de 92,14%, la care se adaugă venituri proprii - 7,86%.



Ministerul Apărării Naţionale susţine că proiectele de investiţii prioritare aflate în derulare sau în curs de iniţiere sunt: maşini de luptă pe roţi şi senile; autoturisme de teren neblindate şi uşor blindate; platforme de transport multifuncţionale; puncte de comandă de nivel brigadă şi batalion; programul "Avion multirol al Forţelor Aeriene", echipamente de protecţie aeronave; sisteme de supraveghere aeriană şi sisteme de apărare antiaeriană cu baza la sol; executarea de reparaţii capitale şi consolidări la infrastructura de cartiruire trupe, depozite şi facilităţi de instruire.



Alte proiecte de investiţii în perioada următoare: iniţierea celorlalte achiziţii aferente realizării capacităţii operaţionale complete pentru Flotila de fregate, precum şi a altor capabilităţi de luptă antisubmarin; iniţierea unora din componentele rămase din prioritatea investiţională - maşini de luptă pe roţi şi şenile, în vederea atingerii capacităţii operaţionale complete la unităţi şi mari unităţi puse la dispoziţia NATO şi UE. AGERPRES/(AS-autor: Eusebi Manolache, editor: Adrian Drăguţ)